ΓΡΑΠΤΗ ΕΡΩΤΗΣΗ P-1520/98

υποβολή: María Sornosa Martínez (GUE/NGL) προς την Επιτροπή

(7 Μαΐου 1998)

Θέμα: Οικολογική καταστροφή στο φυσικό πάρκο Doñana

Τα ξημερώματα του Σαββάτου 25 Απριλίου προκλήθηκε ρήξη της δεξαμενής συλλογής λυμάτων στα ορυχεία του Aznalcóllar στην επαρχία της Σεβίλλης με αποτέλεσμα να χυθούν στον ποταμό Guadamar 5 δισεκατομμύρια λίτρα μολυσμένων υδάτων από τοξικά λύμματα του ορυχείου, πλημμυρίζοντας σημαντικές καλλιεργημένες εκτάσεις και φθάνοντας μέχρι το φυσικό πάρκο Doñana. Ποιά είναι η γνώμη της Επιτροπής για αυτήν την οικολογική καταστροφή; Έλαβε ήδη η Επιτροπή κάποια μέτρα για την αντιμετώπιση της καταστροφής; Διατηρεί η Επιτροπή κάποιες επαφές με τις αρμόδιες ισπανικές αρχές; Θεωρεί η Επιτροπή σκόπιμο να σταλεί αντιπροσωπεία στην περιοχή για να αντιληφθεί καλύτερα επί τόπου το μέγεθος της άνευ προηγουμένου καταστροφής αυτής; Πιστεύει η Επιτροπή ότι υφίσταται κάποια σχέση μεταξύ της καταστροφής αυτής και της προσφυγής που κατέθεσε τον Ιανουάριο 1996 η Οικολογική Συνομοσπονδία της Ανδαλουσίας (CEPA) με την οποία προειδοποιούσε για τη διαρροή των λυμάτων στη δεξαμενή των ορυχείων του Aznalcóllar;

Απάντηση της κας Bjerregaard εξ ονόματος της Επιτροπής

(8 Ιουνίου 1998)

Η Επιτροπή πληροφορήθηκε, από τα μέσα μαζικής ενημέρωσης, την οικολογική καταστροφή στα περίχωρα του εθνικού πάρκου της Doñana. Η Επιτροπή λυπάται για το ατύχημα καθώς και για τις ζημίες στην πληγείσα περιοχή, όχι μόνο στο περιβάλλον, αλλά και στη γεωργία και στην αλιεία.

Η Επιτροπή ήλθε σε επαφή με τις ισπανικές αρχές και ανταλλάσσονται συνεχώς πληροφορίες για τα μέτρα που ελήφθησαν τόσο για την προστασία του εθνικού πάρκου και των περιχώρων του, όσο και για τις δράσεις που ανελήφθησαν προκειμένου να ελαχιστοποιηθούν οι συνέπειες του ατυχήματος. Η Επιτροπή ενημέρωσε τις ισπανικές αρχές για την προσφορά της, εφόσον οι τελευταίες το επιθυμούν, να αποστείλει επί τόπου εμπειρογνώμονες της κοινοτικής task force, προκειμένου να συνεργαστεί με τις αρχές στην αξιολόγηση της κατάστασης και των ληφθέντων, εκ μέρους των ίδιων των ισπανικών αρχών, μέτρων για την άμβλυνση των περιβαλλοντικών συνεπειών, και ειδικότερα για την προστασία του πάρκου της Doñana. Η είδηση αυτή έτυχε ευνοϊκής υποδοχής εκ μέρους των ισπανικών αρχών και ενδεχομένως, πολύ σύντομα, να δοθεί συνέχεια στην προσφορά.

Το πάρκο της Doñana χαρακτηρίστηκε από τις ισπανικές αρχές ως περιοχή ειδικής προστασίας των πτηνών δυνάμει του άρθρου 4 της οδηγίας 79/409/ΕΟΚ του Συμβουλίου της 2 Απριλίου 1979 περί της διατηρήσεως των αγρίων πτηνών(1).

Η Επιτροπή κατέστη, στα τέλη του 1995, αποδέκτης καταγγελίας για τη ρύπανση, με επικίνδυνες ουσίες που προέρχονται από τις εξορυκτικές δραστηριότητες της επιχείρησης Boliden Apirsa S.L., των υδάτων των ποταμών Agrio και Guadiamar, στην περιοχή Aznalcóllar. Έρευνώντας την καταγγελία, η Επιτροπή ζήτησε από τις ισπανικές αρχές να της διαβιβάσουν τις παρατηρήσεις τους επί των καταγγελλόμενων. Το ζήτημα περιελήφθη στην ημερήσια διάταξη της "συνολικής" συνεδρίασης σχετικά με τις καταγγελίες και διαδικασίες επί παραβάσει σε θέματα περιβάλλοντος, η οποία πραγματοποιήθηκε στη Μαδρίτη τον Νοέμβριο του 1996. Οι ισπανικές αρχές ενημέρωσαν την Επιτροπή για τα μέτρα που έλαβαν προκειμένου να προληφθεί η ρύπανση. Το 1997, ο καταγγέλλων ενημερώθηκε από την Επιτροπή για την απάντηση των ισπανικών αρχών και εκλήθη να παράσχει νέες πληροφορίες που θα επέτρεπαν τη συνέχιση της εξέτασης του φακέλλου. Ο καταγγέλλων δεν απήντησε στην εν λόγω επιστολή. Η Επιτροπή, βάσει των πληροφοριών που της διαβιβάστηκαν από τις ισπανικές αρχές και σύμφωνα με τις οποίες είχαν ληφθεί τα αναγκαία για την αντιμετώπιση της κατάστασης μέτρα, και μη διαθέτοντας νέα στοιχεία, αποφάσισε να θέσει, στις 25 Μαρτίου 1998, τον φάκελλο στο αρχείο. Στη συνέχεια, ο καταγγέλλων ενημερώθηκε από την Επιτροπή για την απόφασή της να θέσει τον φάκελλο στο αρχείο.

Ενόσω τα αίτια της καταστροφής δεν θα έχουν προσδιοριστεί, η Επιτροπή δεν θα είναι σε θέση να αποφανθεί για τα όσα αναφέρονται στην καταγγελία σχετικά με την καταστροφή: η καταγγελία αναφερόταν σε προβλήματα ρύπανσης των υδάτων από επικίνδυνες ουσίες κατά την κανονική λειτουργία της επιχείρησης, ενώ τα αίτια του ατυχήματος δεν έχουν ακόμη διαλευκανθεί.

(1) ΕΕ L 103, 25.4.1979.